Consortium of European Research Libraries

O Consortium of European Research Libraries (CERL) o l'é 'n consòrçio de bibliotêche de riçèrca, pi-â ciù pàrte de l'Eoröpa, ch'o l'amîa d'agiutâ e riçèrche di studiôxi co-în interèsse in sciâ stöia de 'n lìbbro pe mêzo da publicaçión de vivàgne in sciâ Ræ. Pe de ciù, o CERL o l'acòrda di finançiaménti a-i bibliotecâi, o l'inàndia di semenâi e di louêi e, da-o 1998, o pùblica 'n giornâle ascì, ciamòu CERL Papers. O consòrçio o l'é stæto creòu do 1992 e, da-o 1994, o l'é registròu into Régno Unîo cómme 'na socjêtæ a responsabilitæ limitâ da garançîa, con sêde a Lóndra. 

 Òrganizaçión 
O Consortium of European Research Libraries o l'é aministròu da 'n conséggio d'aministraçión e o sò comitâto esecutîvo, con l'asenblêa sociâle a se têgne tùtti i ànni de sòlito into méize de novénbre. O prescidénte do CERL o l'é o Kristian Jensen da British Library, nominòu do 2017 cómme sucesô de l'Ulf Göranson. ecs càppo bibliotecâio de l'Universcitæ de Uppsala. Prìmma do Göransson, scìnn-a-o novénbre do 2011, o prescidénte do CERL o l'é stæto l'Elmar Mittler, profesô emêrito de biblioteconomîa a l'Universcitæ de Göttingen. 

 Ménbri 
A-o màzzo do 2022, o consòrçio o contâva de 293 ménbri, sorviatùtto da l'Eoröpa ma ànche da-e Amériche. De quésti, i ménbri sénci (a quöta intrêga) e i ménbri speciâli (che pàgan 'na quöta ciù bàssa) gh'àn 'n vôto a l'asenblêa sociâle ch'a se têgne tùtti i ànni; di grùppi de 16 bibliotêche a-o màscimo condivìddan 'n vôto e i sogètti ch'én pàrte do grùppo de 'n ménbro no pêuan votâ.

 Vivàgne in sciâ Ræ 

 Heritage of the Printed Book Database 
L'Heritage of the Printed Book Database (HPB), prìmma conosciûo cómme "Hand Press Book Database", into méize de frevâ do 2014 o contegnîva squæxi 5 mioìn de schêde in sce di lìbbri pubricæ ancón a l'época da stànpa a màn, dónca conpréixi tra l'introduçión da tecnologîa da stànpa in Eoröpa, ciù ò mêno do 1450, a-a meitæ do XIX sécolo, con de descriçioìn ch'agiùttan into paragón tra verscioìn diferénti. Inte quéllo moménto, 41 instituçioìn contriboîvan con dæti e schêde, ch'én dedicæ sorviatùtto a l'anàlixi de l'ògètto ciufîto che in sciâ retroconversción de vôxe bibliogràfiche za existénti. A bànca dæti a l'é de lóngo mìssa a giórno, sorviatùtto gràçie a-o travàggio di ménbri do CERL.

Da-o seténbre do 2007 a-o 2013 a bànca dæti HPB, ch'a l'adêuvia i software FirstSearch e Connexion de l'OCLC, a l'êa òspitâ da l'americànn-a OCLC. Into méize de seténbre do 2013 a l'é pasâ a-a tedésca Gemeinsamer Bibliotheksverbund. L'intrâ a l'é limitâ a-e instituçioìn ch'én pàrte do CERL e a quélle ch'àn acatòu 'na licénsa.

 Material Evidence in Incunabula 
Material Evidence in Incunabula a l'é 'na bànca dæti de stànpe e inconàboli do sécolo XV ch'a l'arechéugge e informaçioìn de l'Incunabula Short Title Catalogue da British Library, meténdole insémme a-i dæti in sce ciaschedùnn-a còpia. A l'inprinçìpio, o sò svilùppo o l'êa sostegnûo e finançiòu da-a British Academy. L'intrâ a-a bànca dæti a l'é de bàdda.

 CERL Thesaurus 
O CERL Thesaurus, gestîo da-o Data Conversion Group de Göttingen, o dâ recàtto a pòsti, stanpoéi, editoî e outoî di travàggi stanpæ tra o 1450 e o 1850, de mòddo che, insémme a-o contròllo d'outoritæ asosciòu (o Gemeinsame Normdatei), o sèrve p'incroxâ i nómmi de variànte inte stànpe e inti catàloghi. O l'é mìsso a giórno in mòddo outomàtico co-a bànca dæti "Material Evidence in Incunabula" e o permétte di ligàmmi co-e informaçioìn in sciâ proveniénsa fornîe da-e instituçioìn ch'én pàrte do CERL, che raprézentan de coleçioìn ancheu spantegæ, e o l'inclùdde do materiâle digitalizòu cómme de inmàgine de màrche tipogràfiche, mìsse insémme da Vindel, Ronald McKerrow e Philippe Renouard, e de fî de grànn-e. L'intrâ a-o thesaurus a l'é de bàdda.

 CERL Portal 
O CERL Portal o l'é stæto svilupòu da l'Electronic Publishing Centre da Bibliotêca de l'Universcitæ de Uppsala cómme s'êa conpîo o progètto CERL Manuscripts Project. Quésto portâ o consénte de riçèrche conbinæ ségge de manoscrîti che de lìbbri a stànpa inte de bànche dæti apòxite, inte l'HPB e inte di âtri scîti in sciâ Ræ cómme l'English Short-Title Catalogue, ciù che inte bànche dæti de fotografîe. A ògni mòddo, da-o 2020 o CERL Portal o no l'é ciù in fonçión.

 Nòtte 

 Bibliografîa 






 Colegaménti estèrni 






Categorîa:Internet
Categorîa:Bibliotêche
Categorîa:Identificatoî